Onni (Harmaja)
Sinä loistava perho, min huumaa
 hämy ruusun povessa kultainen,
 hyvin hengitä tuoksua kuumaa
 punalehtien kuultavien,

 ime kyllin kultaista mettä,
 suven lähteistä juo syvin hurmasi nyt!
 Syyssiipi kun viistää vettä
 olet vainaja kylmennyt.

 Sinut nähden ma nään: syvin taika
 lie riemussa huomenna raukenevain.
 Ei onnea mittaa aika.
 Oma hehku sen mittaa vain.

Saima Harmaja
Runot